By Rian Truter on December, Thursday 4 2014 in 2014, Life, Spiritual 0
God have blessed you with grandchildren. You are só blessed, is die gevleuelde woorde van my nuutgevonde Zim-nutsman, Francis.
You are só blessed…
Hierdie so blessed het my opnuut laat wonder waarom ek nie ook altyd dié seën wat Francis so maklik raaksien, kan sien nie.
Is dit dalk omdat ek tot by my kroontjie in dié seën staan dat ek dit nie meer kan sien vir wat dit is nie?
Francis was opgewonde oor die weggooibekers wat hy huis toe kon neem. Baie opgewonde.
Amper té opgewonde, want die bekers was reeds vir die weggooidrom bestem!
Maar miskien is die feit dat ek reeds so baie het, die oogklappe wat verhoed dat ek soos Francis kan sien.
Selfs as dit lewensgroot voor my staan!
Lyk my hoe minder jy het, hoe makliker sien jy die seën in dinge raak.
'n Totale gawe uit die hand van God.
'n Gawe wat ek nie kan verdien nie, maar tog so oorvloedig ontvang.
En skielik is ek weer klein en die gemeente sing uit volle bors:
Strome van seën van bowe,
Dit het die liefde beloof;
Heerlike tyd van verkwikking
Vloei uit ons Heiland en Hoof…
One of the main reasons that we lose our enthusiasm for life is because we become ungrateful… we let what was once a miracle become common to us. We get so accustomed to His goodness it becomes a routine. – Joel Osteen
Kreatief in slegs 8 minute!
By Rian Truter on October, Tuesday 21 2014 in 2014, Education 10
My goeie vriend Gillian Arendse sê graag die volgende: Djy is kwaai gebore my broe…
Wat hy eintlik hiermee bedoel, is dat jy met soveel natuurlike talent en potentiaal gebore word, dat jy in staat is om enige iets te kan doen.
Jy word gebore met die potensiaal om 'n ontwerper, leier, skilder, wynmaker, dosent of master chef te word. By gesê; as jy nét wil!
Die vraag waarmee ek bly worstel, is: wat word by die meeste mense van hierdie natuurlike genialiteit en kreatiwiteit?
Wie ontwurm ons genialiteit en kreatiwiteit?
Moet ons 'n skoolstelsel, wat ons dwing om binne die lyne in te kleur en wat veroorsaak dat ons ons glad nie ons hand wil opsteek as iemand vra of jy kan sing nie, hiervoor blameer?
Of het ons net vroeg geleer dat om goed op skool te doen, nie oor persoonlikheid, oorspronklikheid of kreatiwiteit gaan nie. Sukses op skool word eerder gemeet in die gee van die regte antwoord en in die vermoë om die vernedering wat met foute en mislukking gepaard gaan, te vermy.
Op die ou einde is dit net makliker om te sê: ek weet nie of ek het nie die talent nie. En om te glo dat ander mense al die kreatiwiteit besit en ek nie.
Robert McCammon noem in sy boek Boy's life dat ons almal met die kennis van magic gebore word. Maar dat …we get the magic educated right out of our souls. We get it churched out, spanked out, washed out and comed out.
Nou hoe wurm 'n mens hierdie magic, of eerder kreatiwiteit, in jou lewe terug?
In die boek Creativity on Demand van Michael J Gelb word vertel van Vanda North wat verskeie terugslae in haar lewe beleef het. Nie alleen is haar besigheid gelikwideer nie, maar boonop verbrokkel lewenslange verhoudings en geliefdes sterf.
Op sestig moes sy diep grawe om kreatiewe oplossings vir al haar probleme te vind, maar volgens haar is … a creative mindset the most important when we face uncertainty and adversity.
Vanda maak van 'n eenvoudige 8 minute proses (een minuut vir elk van die agt stappe) gebruik. Sy het hierdie oefening vir die bevordering van 'n kreatiewe ingesteldheid saam met Richard Israel ontwikkel.
Hier is die agt stappe (onthou alle stappe duur een minuut elk.):
Trek jou asem tot diep in jou maag in. Laat toe dat jou maag uitsit en dan na die natuurlike vorm terug keer as jy uitasem.
Konsentreer nou vir die tweede minuut op die hede. Die nou. Kyk na die minuutwyser op jou horlosie en probeer vir hierdie minuut net aan die woord een dink. Wanneer 'n indringergedagte ontstaan, beweeg aan na die volgende syfer byvoorbeeld twee, drie ensovoorts. 'n Syfer vir elke gedagte. Kyk op watter syfer jy aan die einde van die minuut eindig! Die doel van hiertoe stap is om die telling op een te probeer hou!
Kyk nou terug oor die afgelope 24 uur om te sien waar jy positiewer, meer behulpsaam of kreatiewer kon opgetree of gekommunikeer het. Tel hierdie gevalle op jou nie-dominante hand.
Volgende, kyk terug oor die afgelope 24 uur om te sien waar jy wel positief, behulpsaam en kreatief opgetree of gekommunikeer het. Tel dié gevalle hierdie keer op jou dominante hand. Vasbyt! Jy is nou halfpad daar!
Let nou weer op jou asemhaling, die liggaamlike sensasies en gevoelens wat jy op hierdie oomblik ervaar.
Verbeel jou nou jy asem kreatiewe energie tot diep tot in jou maag in. Fokus op die positiewe eienskappe en optredes wat jy graag wil verpersoonlik. As jy jou asem uitblaas, verbeel jou jy raak van alles wat stres kan veroorsaak, ontslae.
Visualiseer die volgende 24 uur. Hoe wíl jy dink, voel en optree? Skep 'n positiewe visie van jou volgende dag.
Laat 'n gevoel van diepe dankbaarheid vir alles wat jy ontvang het en nog kan ontvang, oor jou spoel. Dankbaarheid versterk jou immuunstelsel, verbeter jou gemoedstoestand en veroorsaak 'n gesonde vloei van kreatiwiteit.
Die geheim met bogenoemde is dat jy agt minute in jou besige dag móét opsy sit om dié oefening te doen.
Hoor ek jou sê juffrou Rottenmeier het al jou kreatiwiteit in graad twee opgevoeter? Of dat jy nie die tyd het nie?
Bog, twak en onsin!
Máák 'n slag tyd om jou kop oop te kry. Raak ontslae van alle blokkasies wat jou natuurlike kreatiwiteit onderdruk en versmoor.
Lees gerus die boek van Michael J. Gelb – jy hoef nie al die oefeninge te doen nie!
En as ek jou weer sien, dans jy, já jy, op die tafel!
If children grew up according to early indications, we should have nothing but geniuses. – Johan Wolfgang von Goethe
Indeed, our power of imagination makes us infinite. – John Muir
Bucket of flowers - David Clark-Brown 2013
Fullcolour Bottleform Ball - Heath Nash 2012
Sureroad PPC Cement Laptop Bag - Wren Wrenden Setzer 2014
Foto's geneem by Makers + thinkers (Cape TownWorld Design Capital 2014)
Out of Box image: kibsri at FreeDigitalPhotos.net
By Rian Truter on October, Sunday 5 2014 in 2014, Education 2
Vandag is Wêreld-onderwysersdag en daarom lig ek graag 'n glasie op die onderwysers van Suid-Afrika; asook die res van die wêreld.
Maar beslis nie op almal van hulle nie, veral nie op die moangatte, natbroeke en pensioenoppassers nie!
Net op die vlamgatonderwysers wat die vuur van optimisme in kinders aan die brand steek.
Die kreatiewes wat kinders leer om buite die lyne in te kleur.
Dié wat die moed het om die kind eerste te stel en die kurrikulum tweede.
Die wat skoolhou sonder om te weet hoe die finale bedrag op hul betaalstrokie lyk.
Diegene wat die ware stem gehoor en êrens 'n ster gesien het om te volg, want vir hulle gaan dit om die pêrel in Jesus se kroon.
Hulle wat elke môre besef hul aanraking gaan die toekoms beïnvloed.
Die rolmodelle wat die vakuum wat afwesige ouers en lamsakkige leiers laat, vul.
Hulle wat die loopneusies afvee en die trane afdroog; sonder om te vra of dit binne hul amptelike werksbeskrywing is.
En laastens vir dié wat elke dag, ten spyte van hulle eie swaarkry en ellende, hul supermanonderbroek aantrek en vir die kinders wys dat dit tog moontlik is om te vlieg. (Drome kán waar word!)
Vir hulle klim ek op my stoel en sê: Ek salueer jou my captain, my captain!
Jy loop voorwaar in die herders se voetspore.
Mooi loop as jy voorloop!
My kleinkinders en Suid-Afrika het jou nodig.
Teachers can changes lives with just the right mix of chalk and challenges. – Joyce Meyer
Image: Unique Teaching Resoures
As Suid-Afrika té suur word.
By Rian Truter on September, Monday 29 2014 in 2014, Life 4
My ma, en ek is seker jou ma ook, het altyd gesê dat alles met 'n te by, kan nie goed wees nie.
Te lekker, te veel, te… Noem maar op.
En nou wil dit vir my lyk of onse ou volkie nie meer dié oeroue wysheid ken of begryp nie.
Ons raak die spoor geheel en al byster as studente hulle gesigte swart smeer om soos twee bekende Amerikaanse sussies te lyk. Vergaderings en inkwisisies word gehou om vas te stel wie se brose etnisiteit te na gekom is.
In plaas daarvan om die hele affêre te sien vir wat dit is: Pret! En nogal in hoofletters, studentepret!
Gelukkig vir dié twee manne het hulle nie besluit om sekere ander dele van, veral die een sussie se anatomie uit te beeld nie, want dan was die vet behoorlik in die vuur!
Nie net sou die hele Saartjie Baartman Ondersteunersklub op hulle neergedaal het nie, maar ook prof Tim en sy bantingbrigade, want dik is nie cool nie!
Alhoewel die oormatige eet van vet aanvaarbaar is…
Al gevolgtrekking wat ek uit ons volkie se nuutgevonde suurheid en kortsigtigheid kan maak, is dat die reënboognasie sy onderskeidingsvermoë êrens tussen Nkandla en die begrafnisondernemer Banting se dieet, verloor het!
Die tragiese feit is dat Suid-Afrika nie meer vir homself kán of wíl lag nie. En Heyneke en sy troepe help ook nie!
Dit is eenvoudiger net makliker om suur en ernstig te wees en om agter elke swartgesmeerde gesig bose bedoelings (wat nie bestaan nie) te gaan soek.
Nou dat Braaidag stewig sy plek op die Suid-Afrikaanse kalender ingeneem het, voel ek ons kort dringend 'n Lagdag.
Miskien kan Mark Lottering of Emo Adams vir ons ou volkie doen wat Jan Braai reggekry het?
Jy braai, maar smile jy?
I have not seen anyone dying of laughter, but I know of millions who are dying because they are not laughing. – Dr. Mandan Kataria
Die primêre doel met skool.
By Rian Truter on September, Friday 5 2014 in 2014, Education 0
Die vernuftigheid waarmee ons regering van die dag dit regkry om die aandag van hul eie onbevoegtheid af weg te lei, hou nie op om my te verstom nie.
Soms geld dit amper selfs aan briljantheid!
Kyk nou net weer met hierdie hele kwessie van Christelike godsdiens in skole.
Terwyl die hele Suid-Afrika antwoorde oor Nkandla, en vele ander brandende kwessies by ons president soek, word die aandag afgetrek deur te gaan krap aan 'n plek wat uiters sensitief vir die meeste Suid-Afrikaners is.
Wat hierdie debat egter weer onder die vergrootglas plaas, is die vraag oor wat die eintlike doel en funksie van 'n skool is. Is dit om 'n sekere ideologie te verkondig, om bloot te onderrig of selfs ook op te voed?
Seth Godin gooi aan die begin van die nuwe Amerikaanse skooljaar, sonder dat hy eens van ons debat kennis dra, sy stuiwer in die armbeurs met 'n blog getitel The wasteful fraud of sorting for youth meritocracy.
Gaan lees dit gerus (klik net op die titel). Hy vra vrae wat 'n mens laat dink!
Since belief determines behaviour, doesn't it make sense that we should be teaching ethical, moral values in every home and school in America? – Zig Ziglar.
School is a building that has four walls – with tomorrow inside. – Lon Watters
Wat is dan fout met nét meneer?
By Rian Truter on August, Thursday 14 2014 in 2014, Life 4
Is dit net ons ou volkie wat só behep is met titels?
Of ly die hele wêreld aan hierdie siekte wat jou menswees en belangrikheid aan 'n titel koppel?
Mense dink jy weet iets van iets as jy doktor of professor só of só is, want 'n gewone meneer is mos amper net soos ons. Waar sal sy kennis dan nou vandaan kom en wat sal hy dan nou meer weet as ek?
Maar as hy 'n boek geskryf het… Of 'n CD gemaak het, dan volg ons hom sommer weer 'n keer kaalvoet oor die Drakensberge!
Dit is waarom ek sê, moenie vir jou kind 'n erfposie nalaat nie. Doop hom van die begin af professor Swanepoel. Vir die res van sy lewe sal hy nie eens hoef te leer nie, want die wêreld gaan hom op sy titel takseer en nie op wie hy is nie.
Amper soos onse eie Pallo. 'n Intellektueel het sommige, en koerante, hom genoem.
Miskien was dit omdat ons meer waarde aan die titel geheg het, as aan die ware mens self?
Ons dig so baie waardes en eienskappe aan 'n titel toe, dat die mens dit nie eens as 'n karaktereienskap hoef te besit nie.
Geen wonder dat ons ouer garde beweer die jonger geslag het 'n gebrek aan respek nie.
Maar miskien het die jonger geslag net nie die titelbril op wat die ouer geslag mee geboei word nie.
Ek begin al meer glo hulle is dalk reg, want respek is iets wat verdien moet word en nie saam met 'n titel gekry (of gekoop) word nie.
Waar het ek nou weer gelees, dat al dra 'n aap 'n goue ring, bly hy maar 'n simpel ding?
Moenie jou eie beuel blaas nie. Moenie vir almal vertel hoe goed jy is nie. Laat ander mense dit liewer doen. – Spreuke 27:2